2011.gada Noteikumi Nr.

Rīgā  (prot. Nr.      .§)

**Valsts un pašvaldības institūciju kolektīvo pasākumu organizēšanas kārtība un finansēšanas ierobežojumi**

Izdota saskaņā ar

Valsts un pašvaldību institūciju amatpersonu

un darbinieku atlīdzības likuma

3.panta ceturtās daļas 6.punktu

**I.Vispārīgie jautājumi**

1. Noteikumi nosaka valsts vai pašvaldības institūcijas amatpersonu (darbinieku) kolektīvo pasākumu organizēšanas kārtību un to finansēšanas ierobežojumus.

2. Kolektīvie pasākumi tiek rīkoti ar mērķi motivēt un saliedēt valsts pārvaldē un pašvaldībās nodarbinātos (turpmāk – darbiniekus), lai nodrošinātu iestādes stratēģisko mērķu sasniegšanu un stiprinātu organizācijas kultūru.

3. Kolektīvie pasākumi ir:

3.1. pasākumi, kas tiek rīkoti darbinieku saliedēšanai un motivēšanai:

3.1.1. svinīgi pasākumi darbiniekiem nozīmīgu iestādes gadadienu un valsts svētku atzīmēšanai;

3.1.2. sporta pasākumi, izņemot tos sporta pasākumus, kas saistīti ar iestādes darbību atbilstoši normatīvajiem aktiem;

3.2. iekšēji komunikācijas pasākumi:

3.2.1. iestādes darbības plānošanas un pārskata sanāksmes;

3.2.2. pasākumi, kas veltīti ar nozares darbību saistītām starptautiski atzīmējamām dienām;

3.3. struktūrvienību un profesionālo grupu mācības, kas saistītas ar komandas veidošanu un kolektīva saliedēšanu.

**II. Kolektīvo pasākumu finansēšana**

4. Kolektīvo pasākumu finansēšanas avoti var būt valsts un pašvaldību budžeta līdzekļi un brīvprātīgi iestāžu darbinieku vai citu fizisku personu maksājumi (turpmāk - līdzdalības maksājumi).

5. Iestādes kolektīvajiem pasākumiem paredzamos valsts un pašvaldību budžeta līdzekļus nākamajam gadam nosaka, ņemot vērā iestādes kopējo darbinieku skaitu atbilstoši apstiprinātajam iestādes amatu sarakstam, kuru reizina ar Centrālās statistikas pārvaldes oficiālajā statistikas paziņojumā publicēto valstī strādājošo iepriekšējā gada mēneša vidējo bruto darba samaksu par janvāri-septembri, kas noapaļota pilnos latos un kurai piemērots koeficients 0.4.

6. Valsts un pašvaldību budžeta līdzekļus atļauts izlietot šādām ar pasākuma nodrošināšanu saistītām aktivitātēm:

6.1. pieaicināto speciālistu atlīdzība;

6.2.izdevumi mākslinieciskās programmas un pasākuma vadītāja nodrošināšanai;

6.3. inventāra, iekārtu un telpu īre;

6.4. transporta izdevumi;

6.5. izdevumi naktsmītņu apmaksai;

6.6. izdevumi ēdināšanai un bezalkoholisko dzērienu iegādei;

6.7. apbalvojumi, balvas un ziedi;

6.8. citi izdevumi, kas nepārsniedz Ls 50 vienam pasākumam.

7. Kolektīvajiem pasākumiem tiek izmantoti budžeta izdevumu klasifikācijas kodā 2278 „Iestādes iekšējo kolektīvo pasākumu organizēšanas izdevumi” paredzētie līdzekļi un līdzdalības maksājumi, ja tādi ir.

8. Kolektīvā pasākuma organizēšanai var vienoties par līdzdalības maksu, kam ir brīvprātīgs raksturs. Ja iestādes kolektīvajā pasākumā piedalās citas personas, kas nav iestādes darbinieki un iestādes vadītājs tās nav uzaicinājis kā goda viesus, tās pilnībā sedz līdzdalības maksu, kas tiek noteikta atbilstoši pasākuma izmaksām.

9. Iestādes vadītājs nosaka kārtību, kādā vāc un izlieto līdzdalības maksājuma līdzekļus. Līdzdalības maksājumi bezskaidras naudas norēķina veidā tiek ieskaitīti līdzekļu atjaunošanai iestādes kontā, no kura tiek veikta kolektīvo pasākumu izdevumu apmaksa, 7.punktā norādītajā budžeta izdevumu klasifikācijas kodā atbilstoši ekonomiskajām kategorijām.

10. Vairākas iestādes ir tiesīgas rīkot kopīgus kolektīvos pasākumus. Šādos gadījumos iestādes vienojas par kolektīvā pasākuma apmaksas kārtību un maksājumu apmēru.

**III. Kolektīvo pasākumu plānošana un informācijas nodrošināšana par valsts un pašvaldību budžeta līdzekļu izlietošanu**

11. Iestādes vadītājs katru gadu līdz 1.februārim, izvērtējot apstiprināto iestādes gadskārtējo budžetu un ievērojot 5. un 6.punktā noteikto, apstiprina iestādes gada kolektīvo pasākumu plānu (1.pielikums).

12. Kolektīvo pasākumu plānu un izmaiņas tajā valsts tiešās pārvaldes iestādes vadītājs saskaņo ar attiecīgo Ministru kabineta locekli vai tā pilnvarotu personu, pašvaldības iestādes vadītājs – ar pašvaldības izpilddirektoru. Apstiprināto iestādes kolektīvo pasākumu plānu publicē iestādes vai pašvaldības mājas lapā internetā.

13. Lai nodrošinātu informācijas pieejamību par valsts un pašvaldību budžeta līdzekļu izlietošanu, par katru kolektīvo pasākumu, kas pilnībā vai daļēji tiek finansēts no valsts vai pašvaldību budžeta līdzekļiem, tiek sagatavots pārskats par kolektīvā pasākuma finanšu līdzekļu izlietojumu (2.pielikums). Pārskatu sastāda par pasākuma organizēšanu atbildīgā iestāde. Pārskatu apstiprina iestādes vadītājs.

14. Pārskats pēc kolektīvā pasākuma organizēšanas tiek publicēts iestādes vai pašvaldības mājas lapā internetā. Pārskatu publicē tās iestādes, kas ir piedalījušās kolektīvajā pasākumā.

15. Par valsts un pašvaldību budžeta līdzekļu un līdzdalības maksājumu lietderīgu un taupīgu izmantošanu ir atbildīgs katras iestādes vadītājs.

**IV. Noslēguma jautājumi**

16. Šie noteikumi nav attiecināma uz kolektīvajiem pasākumiem, kas organizēti, izmantojot 100% līdzdalības maksājumus un ārvalstu finanšu instrumentu finansējumu. Noteikumu 11.,12.,13. un 14.punkts nav attiecināms uz valsts drošības iestādēm.

17. Noteikumi nav pamats papildu finansējuma pieprasīšanai.

18. Šo noteikumu 3.punktā minētie kolektīvie pasākumi ir plānojami tikai gadījumā, ja tiek nodrošināta visu ar iestādes pamatdarbību saistīto izdevumu izpilde.

19. 2011.gadā tiek nodrošināts, ka iestādes gada kolektīvo pasākumu plāns tiek apstiprināts ne vēlāk kā līdz 1.maijam.

##### Ministru prezidents  V.Dombrovskis

 ... ministrs ...

25.01.2011.

681

Baiba Medvecka

67082907; [baiba.medvecka@mk.gov.lv](https://exchange.mk.gov.lv/owa/redir.aspx?C=211571eda296472695a77f977576256f&URL=mailto%3abaiba.medvecka%40mk.gov.lv)